Mandag formiddag begyndte retssagen mod to 20-årige mænd, som er tiltalt for drabsforsøg på åben gade.

Det mindede mest af alt om et gangsteropgør på åben gade, da nogle unge mænd tørnede sammen i et vildt skyderi på Hadsundvej i Vejgaard natten til 21. marts 2021. Nordjyllands Politi mener, at de to tiltalte tømte en ni millimeter pistol mod en 22-årig mand, mens han sad i sin bil. Ofrets skader bestod blandt andet af et skudsår i den ene hofte. Det er politiets opfattelse, at skudepisoden skyldes et internt opgør i det kriminelle miljø om narkomarkedet samt noget ”gammelt nag”, som Nordjyllands Politi har udtrykt det. Mandag blev retssagen mod de to mænd, som er tiltalt for manddrab, så indledt. Det var dog kun én af de tiltalte, som var i vidneskranken, fordi afhøringen trak ud. Tumult på tankstation forud for skudepisode I Retten kom det frem, at der forud for skudepisoden sidste år var sket et sammenstød mellem to grupperinger på en tankstation i Aalborg. Den ene tiltalte var til stede på tankstationen, hvor tumulten opstod. Opgaven er nu at forsøge at klarlægge, om der er en sammenhæng mellem dét og skudepisoden. Anklager går efter lang fængselsstraf De to anklagere fremlagde også deres version af sagen i Retten i Aalborg. Udover forsøg på manddrab fremgår det af anklageskriftet, at den 22-årige blev hevet ud af sin bil og beordret ind i en anden bil og derefter kørt ud i en skov, hvor han blev holdt fanget i nogle timer af de tiltalte. De to anklagere går efter en fængselsstraf på flere år til den ene af de to tiltalte og en udvisningsdom til den anden. TV2 Nords reporter i retten fortæller, at de tiltalte virkede afslappede og sågar smilede flere gange under retsmødet. Manden, som var i vidneskranken, erklærede sig uskyldig. Der er foreløbig afsat otte retsdage til sagen, som fortsætter tirsdag og behandles ved Retten i Aalborg. Både de tiltalte og vidner skal afgive forklaring, inden sagen afgøres.